**Тақырыбы: Армысың, әз Наурыз!**  
**Мақсаты:**  
1.Қазақ халқының ежелден сақталып, атадан балаға мұра етіп қалдырған салт-дәстүрін, наурыз мейрамының мәнін түсіндіру, әрі дамыту және көркейту.

**Барысы:**

**Фанфар**

**1-жүргізуші:**

Ассалаумағалейкум, жамағат!

**2-жүргізуші:**

Армысыздар, жарандар!

Бәрің бері қараңдар!

**1-жүргізуші:**

Ата менен анаң бар,

Үлкен-кіші, ағаң бар.

**Екеуі бірге:**

Наурыз тойы басталды.

**2-жүргізуші:**

Кел, наурыз, тарихымдай ғұрпым асыл,

Ақтарып тереңдерден жыр тұмасын.

Ұлыстың ұлы күні жыл басы боп,

Көңілдің құсын көкке ұшырасың.

**1-жүргізуші:**

Наурыз мейрам жүректерге нұр сепкен,

Маңдайымнан сүйіп жатыр күн көктем.

Жарығыңмен, шуағыңмен, Жер Ана,

Алып келдің жер бетіне гүл көктем.

**2-жүргізуші:**

Жыр сыйлаған, нұр сыйлаған тірлікте,

Қастерледік, қадіріңді білдік те.

Құтты болсын ұлы күн жұмылдырған

Бәрімізді ынтымақ пен бірлікке.

**1-жүргізуші:**

Айтқанмен жарапазан тоямыз ба?

Дәстүрін халқымыздың қоямыз ба?

Дәстүрін халқымыздың біз ұмытсақ,

Дүниеде екі бірдей оңамыз ба?

**Жарапазаншылар.**

**Көрініс. Күн мен Түн шығады ортаға.**

**2-жүргізуші:**

**Күн** **менен** **түн** теңелді,

Жер шуаққа кенелді,

Қуанышта ел енді.

**Наурыз** келді салтымыз

Бәріміз қарсы алайық.

**Наурыз:**

Армысыздар, қадірменді халайық?

Ерітіп қарын даланың,

Жетелеп жұмсақ самалын

Жайнатып гүлін даланың,

Ортаңызға келдім мен де, ағайын! **Күн:**

Сәлем саған, жас наурыз! Армысың, Түн! **Жер-жаһанды сері самалға өпкізіп, жұрттың аузын аққа жеткізіп, нұр тамшыларын аямай төккізіп жеткен наурыз мерекелерің** құтты болсын! Ортамыз өздеріңмен ажарлансын, ағайын!

**Түн:** Қайырлы күн!

Сәлем бердік, жыл басы Наурыз саған.

Қызметім менің Күннен кем емес.

Ұйқысын елдің күзетем,

Түсім қара болса да, тілеуім ақ. Тылсым тыныштықта жатсам да, жер бетіндегі тіршілік иелерінің тірлігінен хабардармын. Өзің айтқандай, Елімнің қуанышы – менің де қуанышым. Жүздерінен бақыт нұры төгілген халқымды Ұлыстың ұлы күнімен мен де құттықтағалы келдім. **Күн:** Сәулесі мол Күнмін, **Түн:** Жұлдызы көп Түнмін. **Екеуі бірігіп:** Міне, біздер бірдей боп,  
Теңелеміз бүгін. **Түн:** Ал ертең, күн ұзақ, **Күн:** Түн қысқарар бірақ. **Екеуі бірігіп:** Ұйқы қанбай қалып,  
Жүрмеңдер тек жылап.  
**Наурыз:**

Айың тусын оңыңнан,

Жұлдызың тусын соңыңнан.

Ұлыс оң болсын!

Ақ мол болсын!

**1-жүргізуші:**

Ал, қадірлі қонақтар. Бүгінгі біздің мерекеміздің сәнін келтіріп,

төрімізге жайғасыңыздар. Бүгінгі ойын-сауық сіздерге арналады.

*Әжесі мен немересі әңгімелесіп отырады.*

**Немересі:**Әже, бүгін әкем мен апамның қыдырып кеткенін пайдаланып, балаларға бастаңғы жасап жіберейікші.

*(Әжесі ойланып отырып рұқсат береді).*

**Әже:**Жарайды, балам, шақырсаң шақыра ғой, тек шуламай тәртіпті өткізіңдер.

*Немересі жүгіріп кетіп құрбыларын шақырып келеді. Барлығының қолдарында тағамдары бар. Дастарханға қойылады.*

***Нан***– тіршілік нәрі. Нан барлық тағамнан да үлкен, сондықтын дастарханға бірінші нан қойылады. Нан бар жерде ән бар.

***Бауырсақ.*** «Бауырмал, туысшыл, жақыншыл деген мағынаны білдіреді» деп бауырсақ қойылады.

Қымыз, айран, сүзбе, саумал шұбаты,

Қатық, тосап, жент адамның қуаты.

Қаймақ, көже, ақ ірімшік, сүт, уыз,

Қазағымның сүт тағамы – бұл аты.

*Сүттен істелінген тағамдар қойылады.*

**Немересі:**Әже, осы біз білмейтін салт – дәстүрлеріміз көп - ау деймін.

Өткенде біздің әжеміз «Енді күн жылынса киіз басамыз, соған «қой бастыларыңды» дайындай беріңдер» деп көршілерге айтып жатыр, ол қандай дәстүр?

**Әже:** Ә-ә, «қой басты» деген ... ертеде киіз басушылар, киіз тебу, пісіру кезіндеоны үй арасында домалата жүріп, бір үй тұсына келгенде «Қой басты» деп айқай салады, үй иесі киіз басушыларға құрт, май, шай немесе қой сойып, дастарханға шақырып тамақ берген.

**Қыз:**Ал «Шарғы» деген не?

*Әжесі жауап береді.*

**Әже:** «Шарғы» деген – дәстүр. Өзіне таяу сіңлісіне басындағы орамалды ұзатылған қыз береді. Бұл «Ендігі кезек сенікі» деген мағына екен. Бұрын қыздар басына орамал тағып шыққан.

**Қыз:**Қыздар, сендер «біз шаншар» деген салтты білесіңдер ме?

**Қыздар:**Жоқ, жоқ, ол қандай салт?

**Қыз:**Мен өткенде кітаптан оқыдым. «Біз шаншар» салты «жаушы» орнына жүреді екен. Бұрындары ақсақалды кісілер бір топ ер азаматтар бойжеткен қызы бар үйге түсе қалады. Қандай шаруамен жүргенін айтпайды. Ел шаруасын, амандық білген болып, қонақасын ішін аттанып кетеді. Әдеп бойынша ел ішінде бір топ адам бұлай жүрмейді. Олар кеткеннен кейін отағасы мен отанасы қонақтар отырған жерді қарап, одан шаншулы бізді тауып алады. Бұл «Бізде ұл бар, сізде қыз бар, құда болайық» дегенді білдіреді екен.

**Қыздар:**О,о, біз білмейтін салт - дәстүрлер көп екен ғой, ол кітапты оқиық.

*Осы кезде даладан немересі жүгіріп келіп табалдырықты, есікті керіп тұра қалады.*

**Әже:** Балам, есікті кермей, табалдырықтан бері өт, ішке кір. Бір жаңалық айтайындеп келдің бе, ентігіп тұрсың ғой?

**Немересі:**Иә, әже, сүйінші!

**Әжесі:**Қалағаныңды ала ғой, балам. Ол не?

**Немересі:**Қой егіз қозы туыпты, сондай бір әдемі.

**Әжесі:**Жақсы болыпты ғой, балам! «Құтты қонақ келсе, қой егіз табады» деген, мына жолдастарың құтты қонақтар болды ғой.

**Қыз:**Әже, онда қозының біреуін мен алайыншы.

**Әжесі:**Бұл «Наурыз төлі» деп аталады, төл басы ретінде қараған, төл басы сатылмайды, ешкімге сыйға берілмейді. Сондықтан келесі кезекте берейін, жарай ма? Сен ренжіме.

**Қыз:** Қыздар, енді «Жүзік салар» ойынын ойнайықшы.

*Ойын ойналады. Айыптылар ән айтады.*

**Қыз:**Кеше «Төле би» аулына бесік тойға барып едім, содан шаршап отырмын.

**Жігіт:**Мен де «Абай » аулының «Тоқым қағарында» болып келдім.

**Қыз:**«Тоқым қағар» деген де дәстүр бар ма?

**Жігіт:**«Тоқым қағар» деген «бәсіре» атына мініп алғаш алыс сапарға аттанарда «Жол аяқ» немесе «Тоқымқағар» беріледі. Мал сойылып, үлкендерді шақырып қонақ етеді. Ондағы мақсат «Сапарым сәтті болып, аман есен оралсам» деген ақ тілекпен шыққан ақ тілек. (*Бата беріп шығарып салады*).

**Қыз:***(кіріп келіп)* Сіздерді «Қара қия» ауылы «қапқағарға» шақырып жатыр, «қапқағар» деген де дәстүр бар ма?

**Әже:**Иә, балам, қыс аяқталып, көктем басталғанда ет сүрленіп, азая бастайды. Ол ет қатпа болады. Сол кезде ет асылып, аздап адам шақырылады. Бұл дәстүр «ет қайтар» деген ұғымды білдіреді, ал қаптың ең соңғысын асып, бөлісіп жейді. Мұны «қапқағар» дейді.

**Қыз:**Ендеше біз де алтыбақан тебуге барайық..................................

**Бала**: Сүйінші, сүйінші , қыдыр ата келеді,

**Қыдыр ата**: Армысыңдар, халайық!

**Бала:** Ассалаумағалейкум, Қыдыр ата!

**Қыдыр ата:** Жарайсың балам, өркенің өссін!

**1-жүргізуші:**Ұлыс күні қазан толса,  
Ол жылы ақ мол болар,  
Ұлы кісіден бата алса,  
Сонда олжалы жол болар.  
- деп бүгінгі тойға Қыдыр атадан бата сұрайық.

**Қыдыр атаның батасы**  
І жүргізуші:  
Келіңдер, Наурыз тойға бәрің бүгін,  
Аямай өнерпаздар ән мен жырын.  
Тойлайық халық тойын Наурызымның,  
Шуағын жерге төккен бақыт күнін.  
ІІ жүргізуші:  
Келіңдер, Наурыз күнін қарсы алайық,  
Билейік, жыр жырлайық ән салайық.  
ҚаҺарлы қыстан өтіп Наурыз келді,  
Арқаңды кеңге созшы, уа халайық!  
І жүргізуші:  
Қанекей, қарсы алайық жылдың басын,  
Қосылып жасқа жасың, басқа басың.  
Барайық келер жылға төрт көз түгел,  
Аман боп алыс, жақын, кәрі - жасың.

**1-жүргізуші:**

Осындай той қазақта бола берсін,

Көңілдерге жақсылық тола берсін,

Азамат боп ержетіп ұл-қыздарың,

Тұғырына биіктен қона берсін?

**2-жүргізуші:**

Береке күннен-күнге таса берсін,

Ырыс-құт басымыздан аса берсін.

Ынтымақ боп, бірлік боп елімізде,

Еліміз ілгері аяқ баса берсін!

- дей келе кезекті **«Қазақстаным, алға»** әніне берейік.

**1-жүргізуші:**  
Құт береке, Наурыз айым келді деп,  
Жер түледі, жасыл желек желбіреп,  
Айналайын атамекен кең далам.  
Толықсиды нұрға толып, елжіреп

**2-жүргізуші:**

Су жылтырап бүрін ашқан жас талдан,

Бу бұрқырап қатып қалған тастардан.

Күн күркіреп, жасын ойнап аспаннан,

Бар тіршілік Наурыздан басталған!

**1-жүргізуші:**

Ел де тыныш!

Жер де тыныш – бұл күні,

Көреміз тек қуаныш пен күлкіні.

Табысқан жұрт таныс тауып жатады,

Жамалғандай жүректердің жыртығы!

**2-жүргізуші:**

Саф тыйылып Сарыарқаның бораны,

Күн өрлейді күмбезінен жоғары.

Наурыздың жиырма екісі толғанда,

Тоғысады тоғыз жолдың торабы...

**1-жүргізуші:**

Жылғалардан су аққанда сырғанап,

Шаң-тозаңнан тазарады нұрлы алап.

Толтырады шаңырақтың шаттығын –

Наурызбай, Ұлысжандар – іңгәлап?!

**2-жүргізуші:**

Жалғасады жақсылықтар – «Иә, сәт!»

Қарлығаштар үй сыртына ұя сап –

Жүрсе,Бақыт қонатынын хабарлап,

Бұлт көшеді ақ жаңбырын құя сап!

**1-жүргізуші:**

Жат боп бұрын бастары ешбір қосылмай,

Жүрген жандар таныс тапса – досындай.

Ол – осынау Наурыздың арқасы! –

«Ұлыс күннің» шапағаты осындай!

**2-жүргізуші:**

Жайылып ақ дастарқан – қонақасың,

Қамқоршы бір-біріңе, бол Алашым.

Жайнасын жаңа жылың, жарқын тойың,

Жаныңа еш жамандық жоламасын!

**1-жүргізуші:**

Ақ ниетпен өткенге салауат айтып, ақ тілекпен жаңа Наурызды қарсы алайық! Отанымызға – береке, халқымызға – игілік, ал әр шаңыраққа бақыт пен шаттық тілейміз.

**2-жүргізуші:**

Наурыз мейрамы туған жер топырағына құт - береке әкелсін. Баршаңызға амандық, саулық, дастархандарыңызға молшылық тілейміз!

**БАТЫРЛАР ҰРАНЫ**

1. Өзгелерден дара туған

Өр намыстан жаратылған о-о

Бабасының батырлығы

Қанмен бойға таратылған о-о

Алатаудай алашымның

Қаратаудай баласымын

Қ-сы: Қастерлі алашымның

Қорғаймын бар асылын

Намысын қолдан бермес

Қазақтың баласымын

2. Сұм білекпен, өр жүрекпен

Намыс туын желбіреткен

Белдескеннің белін үзіп

Егескенді еңіреткен

Алатаудай алашымның

Қаратаудай баласымын

Қ-сы: Қастерлі алашымның

Қорғаймын бар асылын

Намысын қолдан бермес

Қазақтың баласымын